Con distinto ritmo, ao longo das últimas semanas fóronse facendo públicos os organigramas dos concellos, que a lei obriga a ter listos como máximo 30 días despois da investidura dos alcaldes e alcaldesasUnha vez investidos os alcaldes e alcaldesas o pasado 15 de xuño, a lei establece que "dentro dos trinta días seguintes ao da sesión constitutiva, o alcalde convocará a sesión ou sesións extraordinarias do Pleno da Corporación que sexan precisas" para aprobar cuestións como a periodicidade de sesións do Pleno, o nomeamento de representantes da Corporación nos órganos colexiados nos que deba estar representada ou informar dos seus nomeamentos de tenentes de alcalde, membros da comisión de goberno e delegacións de áreas de goberno, así como establecer os soldos e organización interna de cada Concello.Con distinto ritmo, ao longo das últimas semanas os alcaldes e alcaldesas das sete cidades galegas foron facendo públicos os organigramas dos seus gobernos, que quedan así configurados:VigoA amplísima maioría absoluta que ten Abel Caballero permítelle mesmo prescindir dalgún dos seus 20 concelleiros para que se dediquen á Deputación de Pontevedra e non tanto ao ConcelloEn Vigo a amplísima maioría absoluta que ten Abel Caballero permítelle mesmo prescindir dalgún dos seus 20 concelleiros para que se dediquen á Deputación de Pontevedra e non tanto ao Concello. A primeira xunta de goberno celebrouse ao luns seguinte á investidura como alcalde con este reparto de responsabilidades:Abel Caballero, alcaldeCarmela Silva, primeira tenente de alcalde e área de Patrimonio HistóricoJavier Pardo, segundo tenente de alcalde e áreas de Fomento ou Vías e Obras, Servizos, Limpeza, Transportes e AugaElena Espinosa, terceira tenente de alcalde e áreas de Economía, Seguridade e Réxime InteriorMaría José Caride, cuarta tenente de alcalde e áreas de Urbanismo e TerritorioAbel Losada, áreas de Cultura, Emprego e Participación CidadáAna María Mejías, áreas de I+D e Dinamización AdministrativaCarlos López Font, portavoz e coordinador do goberno localJaime Aneiros, área de FacendaManel Fernández, área de DeportesYolanda Aguiar, áreas de Política Social e Candidatura das Illas Cíes a Patrimonio da HumanidadePatricia Rodríguez, áreas de Contratación, Patrimonio e Xestión MunicipalÁngel Rivas, áreas de Parques e Xardíns, Comercio e Festas especiaisNuria Rodríguez, área de Medio AmbienteGorka Gómez, áreas de Xuventude e EducaciónUxía Blanco, áreas de Igualdade e Normalización LingüísticaMaría Lago, áreas de Festas e TurismoOs concelleiros Santos Héctor, Isaura Abelairas e Ana Laura Iglesias, sen área asignada, son tamén deputados provinciais, xunto con Carlos López Font, Gorka Gómez e Carmela Silva, esta última presidenta da institución.A CoruñaNa Coruña Marea Atlántica e BNG garantiron a investidura da socialista Inés Rey con independencia do que pasase nas posteriores negociacións sobre o goberno local, que finalmente asumiu o PSdeG en solitarioNa Coruña Marea Atlántica e BNG garantiron a investidura da socialista Inés Rey con independencia do que pasase nas posteriores negociacións sobre o goberno local ou a organización do Concello. Finalmente tras asinar acordos programáticos con Marea Atlántica e BNG, a socialista gobernará en solitario con este reparto de áreas. Inés Rey, alcaldesa e áreas de Barrios, Seguridade Cidadá e Normalización LingüísticaJosé Ignacio Borrego, primeiro tenente de alcalde e área de DeportesYoya Neira, segunda tenente de alcalde e áreas de Servizos Sociais, Igualdade e Participación CidadáEsther Fontán, terceira tenente de alcalde e áreas de Medio Ambiente e SostibilidadeEva Martínez, cuarta tenente de alcalde áreas de Innovación, Industria, Emprego e ConsumoJosé Manuel Lage, portavoz e áreas de Economía, Facenda e Réxime InteriorJuan Manuel Díaz Villoslada, áreas de Urbanismo, Vivenda, Infraestruturas e MobilidadeJesús Javier Celemín, áreas de Educación, Cultura e Memoria HistóricaDiana Cabanas, áreas de Turismo, Comercio e Festas, co Instituto Municipal Coruña Espectáculos (IMCE)OurenseO ex-alcalde Jesús Vázquez non terá ningunha área de goberno no bipartito de PP e Democracia OurensanaEn Ourense o bipartito de Democracia Ourensana e PP repartiu o pasado 26 de xuño as áreas de goberno, entre as que non figura ningunha para o ex-rexedor popular Jesús Vázquez, que compaxinará o seu posto de edil co de senador. Gonzalo Pérez Jácome (DO), alcalde e áreas de Servizos Xerais, Transparencia e Sistemas de InformaciónJorge Pumar (PP), tenente de alcalde e áreas de Medio Ambiente, Perímetro Rural e Cooperación InstitucionalMiguel Caride (DO), áreas de Infraestruturas, Augas, Mobilidade e TransportesArmando Ojea (DO), área de Recursos HumanosMario González (DO), área de CulturaMaría Terresa Rodriguez (DO), áreas de Educación, Promoción Económica e EmpregoAna Isabel Rebanales (DO), áreas de Seguridade Cidadá e ComercioSonia Ogando (PP), área de UrbanismoEugenia Díaz (PP), área de Política SocialAna Fernández (PP), área de FacendaMario Guede (PP), área de DeportesFlora Moure (PP), áreas de Participación Cidadá, Turismo, Termalismo, Xuventude e VoluntariadoLugoEn Lugo PSdeG e BNG divulgaron antes da investidura o pacto de goberno e nos días posteriores foron conformando a estrutura do gobernoEn Lugo PSdeG e BNG divulgaron antes da investidura o pacto de goberno e nos días posteriores foron conformando esta estrutura de goberno local:Lara Méndez (PSdeG), alcaldesa e áreas de Seguridade e Novas TecnoloxíasMiguel Fernández (PSdeG), portavoz e áreas de Deportes e Medio RuralÁlvaro Santos (PSdeG), coordinador da área de Desenvolvemento Local SostibleMiguel Couto (PSdeG), área de Urbanismo SostibleMauricio Repetto (PSdeG), áreas de Desenvolvemento Local e EmpregoAna González (PSdeG), coordinadora de Cohesión Social, áreas de Muller, Igualdade e XuventudeOlga López (PSdeG), áreas de Benestar, Inclusión e Terceira IdadePaula Alvarellos (PSdeG), áreas de Economía e Recursos HumanosRubén Arroxo (BNG), primeiro tenente de alcalde e áreas de Mobilidade e InfraestruturasMaite Ferreiro (BNG), áreas de Cultura, Turismo e Promoción da LinguaCristina Fernández (BNG), áreas de Participación e Servizos para a Veciñanza (mercado e cemiterio)Alexandre Penas (BNG), área de Infraestruturas UrbanasFelipe Rivas (BNG), áreas de Educación e Difusión do CoñecementoPontevedraEn Pontevedra BNG e PSdeG divulgaron antes mesmo da investidura de Lores como alcalde o seu pacto de goberno e o reparto de áreasO goberno local formado por BNG e PSdeG fixo público antes mesmo da investidura de Lores como alcalde non só o seu acordo de goberno senón tamén o reparto de áreas. Miguel Anxo Fernández Lores (BNG), alcaldeAgustín Fernández (PSdeG), primeiro tenente de alcalde e áreas de Educación, Deportes e SaúdeAnabel Gulías (BNG), Promoción da Cidade, Contratación, Xestión de FondosAnabel Gulías (BNG), Promoción da Cidade, Contratación, Xestión de Fondos Edusi e Grandes Eventos DeportivosXaquín Moreda (BNG), áreas de Urbanismo e Patrimonio HistóricoDemetrio Gómez (BNG), áreas de Obras Urbanas e Transporte PúblicoCésar Mosquera (BNG), áreas de Ordenación do Territorio e InfraestruturasCarme da Silva (BNG), Patrimonio Municipal e AugaEva Vilaverde (BNG), área de Espazos Públicos UrbanosRaimundo González (BNG), áreas de Economía, Facenda, Persoal e ResiduosPaloma Castro (PSdeG), áreas de Benestar e IgualdadeGloria Blanco (PSdeG), áreas de Promoción Económica, Turismo e UniversidadeIván Puentes (PSdeG), áreas de Desenvolvemento Sostible e Medio RuralSantiagoInvestido como candidato máis votado sen lograr maioría, Bugallo está disposto a gobernar Santiago en minoría e ao luns seguinte da investidura xa repartiu as áreas de gobernoEn Santiago o socialista Xosé Sánchez Bugallo foi investido alcalde por ser o candidato máis votado, pero sen lograr maioría. Malia a iso, está disposto a gobernar en solitario e ao luns seguinte á súa investidura xa fixo pública a composición do seu goberno:Xosé Sánchez Bugallo, alcalde e áreas de Promoción Económica, Emprego, Comercio e MercadosMercedes Rosón, primeira tenente de alcalde e áreas de Urbanismo, Vivenda, Cidade Histórica e Acción CulturalGumersindo Guinarte, segundo tenente de alcalde, Delegado do Ano Santo 2021 e áreas de Presidencia, Relacións Institucionais e TurismoMilagros Castro, terceira tenente de alcalde e áreas de Políticas Sociais, Saúde, Medio Ambiente, Parques e XardínsGonzalo Muíños, cuarto tenente de alcalde e áreas de Mobilidade, Seguridade Cidadá e FestasMarta Abal, quinta tenente de alcalde e áreas de Economía, Facenda, Persoal, Contratación e Modernización da Administración LocalJosé Manuel Pichel, área de Medio RuralNoa Díaz, áreas de Educación, Mocidade, Igualdade e Políticas LingüísticasJosé Javier Fernández, áreas de Centros Socioculturais, Barrios e ObrasEsther Pedrosa, áreas de Deportes e Benestar AnimalFerrolFerrol foi a última cidade en ver repartidas as súas áreas de goberno, que serán asumidas en solitario polo PSdeGA última cidade galega en ver repartidas as súas áreas de goberno foi Ferrol este venres despois de que, como na Coruña, o PSdeG confirmase que gobernará en solitario tras ser quen de chegar a acordos programáticos con outras formacións de esquerda pero sen integralas nun goberno conxunto.Ángel Mato, alcaldeAntonio Golpe, primeiro tenente de alcalde e áreas de Cultura, Educación, Universidade, Deportes e FestasMaría Teresa Deus, segunda tenente de alcalde e áreas de Economía, Facenda, Patrimonio, Promoción Económica, Estatística, Fondos Edusi e Recursos HumánsJulián Reina, áreas de Urbanismo, Mobilidade, Vivenda, Rehabilitación, Contratación e Recursos InformáticosGermán Costoya, áreas de Seguridade, Tráfico, Mercados e Benestar AnimalEva Martínez, áreas de Benestar Social e Patrimonio HistóricoAna Lamas, áreas de Servizos, Obras, Medio Ambiente e Zona RuralCristina Prados, áreas de Muller, Xuventude e Normalización Lingüística


Summary: A saída neta de capitais en 2012, sen contar as operacións do Banco de España, foi de 179.221 millóns de euros, case dúas veces e media máis que no ano anterior

A mediados do ano pasado, o propio FMI alertaba de que no Estado español estaba a se dar unha fuga de capitais "a grande escala". O Fondo Monetario Internacional calculaba en 220.000 millóns de euros os que terían saído entre xullo de 2011 e de 2012. Os datos que agora veñen de coñecerse indican que a saída neta de capitais en 2012, sen contar as operacións do Banco de España, foi de 179.221 millóns de euros, case dúas veces e media máis do que no ano anterior, cando fora de case 73.400 millóns de euros. Segundo os datos da balanza de pagos que fixo públicos o Banco de España, as fuxidas de capitais producíronse de xaneiro a agosto, cun récord en marzo de 66.125 millóns de euros, mentres que desde setembro até decembro se rexistaron entradas netas mensais. Alén disto, en decembro de 2012 entraron no Estado español 18.676 millóns de euros, fronte ás saídas de capital de 32.454 millóns.


Summary: O presidente popular, que o 1 de marzo de 2009 gañaba as súas primeiras eleccións autonómicas, leva unha década minimizando sentenzas que constatan todo tipo de ilegalidades cometidas na Xunta durante o seu mandato

Tras atribuír ao bipartito que o precedeu desde prevaricación ata mortes por incendios forestais, o presidente popular, que o 1 de marzo de 2009 gañaba as súas primeiras eleccións autonómicas, leva unha década minimizando sentenzas que constatan todo tipo de ilegalidades cometidas na Xunta durante o seu mandatoTráfico de influencias, negociacións prohibidas a funcionarios, suborno, vulneración dos dereitos laborais, abuso de dereito, desviación de poder, comportamento malicioso. Todas esas ilegalidades, varias delas delitos, veñen sendo constatadas en numerosas sentenzas xudiciais emitidas contra a Xunta ou cargos do Goberno galego desde que hai agora dez anos, o 1 de marzo de 2009, Alberto Núñez Feijóo gañou as súas primeiras eleccións autonómicas. El, que durante a súa longa campaña para derrubar o bipartito precedente atribuíulle desde prevaricación ata mortes por incendios forestais, leva unha década minimizando as ilegalidades cometidas baixo a súa presidencia ou xustificando que a propia Xunta non as persiga. A súa estratexia neste tempo é a de tratar as sentenzas como se fosen críticas partidistas da oposición e mesmo lamentar que os medios de comunicación publiquen as condenas contra a Xunta pero non as veces en que os tribunais din que cumpriu coa súa obriga e actuou como debía. A condena máis significativa nestes dez anos contra cargos do Goberno galego foi a do caso Campeón de corrupción arredor do empresario lucense Jorge Dorribo. Tráfico de influencias e negociacións prohibidas a funcionarios son os delitos polos que foron condenados, por axudar a Dorribo, o daquela deputado autonómico do PP Pablo Cobián, o director do Instituto Galego de Promoción Económica (Igape), Joaquín Varela de Limia, e o subdirector de Información Especializada dese mesmo ente dependente da Consellería de Economía, Carlos Silva. No caso Campeón o propio Feijóo avalou que a Xunta non acusase aos tres cargos políticos malia si pedir penas contra os outros nove empresarios tamén implicados e fronte ao criterio da Fiscalía de actuar contra todos eles. Tempo despois, o presidente mesmo chegou a facer un recoñecemento público e expreso ao director do Igape condenado.Feijóo avalou que a Xunta non acusase a cargos públicos que acabaron condenados por corrupciónA Xunta tampouco acusou a un dos dous técnicos da Consellería de Cultura e da entidade xestora do Xacobeo condenados por suborno nunha trama de corrupción con arte sacra rehabilitada con fondos públicos, o denominado caso Retablo, con centos de miles de euros polo medio. O caso saldouse coa aceptación por parte da Xunta dun acordo polo que os dous técnicos autonómicos condenados viron rebaixadas as súas penas a multas de só 2.000 e 720 euros respectivamente. "Delinquir non sae barato", valorou Feijóo esas condenas.Feijóo tamén avalou que tampouco formule acusación a Xunta, que non está nin persoada na causa, no caso Cela, pendente de xuízo, no que están acusados de malversación de cartos públicos autonómicos na fundación do premio Nobel a súa viúva, Marina Castaño, así como o ex-conselleiro popular Dositeo Rodríguez, a filla deste e o ex-xerente da entidade, dependente da administración autonómica e polo tanto considerados a eses efectos os acusados como "funcionarios públicos a efectos penais, por desempeñar funcións nunha fundación do sector público". A renuncia da Xunta a perseguir delitos persoándose nas causas ou formulando acusación contra cargos autonómicos súmase ás reticencias do Goberno galego ao longo da última década a que se cree unha Fiscalía Anticorrupción en Galicia.O Tribunal Superior chegou a atribuír á Xunta un comportamento "malicioso" ao vulnerar o dereito de folgaMáis alá dos rechamantes delitos de corrupción, é habitual que as administracións públicas sexan condenadas por irregularidades na xestión do seu persoal. Non é tan habitual que as sentenzas atribúan a esas ilegalidades unha intencionalidade. Pero así o fixo o Tribunal Superior de Xustiza de Galicia ao considerar que o Goberno galego actuara de xeito "malicioso" ao fixar servizos mínimos da folga feminista do 8 de marzo do pasado ano.O tribunal reprochou á Xunta que veña vulnerando de xeito recorrente o dereito de folga, con numerosas sentenzas que así o certifican. Porén, a resposta de Feijóo foi restar importancia a esas sentenzas e lamentarse de que sexan noticia as condenas á Xunta pero non as veces en que os tribunais certifican que actúa como está obrigada.A Xustiza condenou á Xunta pola morte de dous brigadistas en 2010 despois de que Feijóo criticase ao bipartito dicindo que co anterior goberno popular "non morría xente nos incendios"As condenas á Xunta na última década por cuestións laborais chegaron ao punto de establecer, no caso da morte en 2010 de dous brigadistas nun incendio forestal, a existencia de "relación de causa a efecto" entre a actuación da administración autonómica, que tardara en desprazar á zona unha motobomba, e o falecemento dos dous traballadores. Dous anos e medio antes, na oposición, o propio Feijóo cargara contra a Xunta de PSdeG e BNG: "Con nós non morría xente nos incendios". "Conxura", "maquinación" ou "abuso de dereito raiano na prevaricación" son algunhas das expresións empregadas polos xuíces en condenas contra actuacións da Xunta en materia funcionarialSen chegar a esa gravidade, no seu trato cos seus traballadores a Xunta vén acumulando sentenzas por todo tipo de discriminacións, desde probas de acceso á función pública resoltas de xeito "discrecional" ata despedimentos nos que os tribunais ven unha intencionalidade espuria máis alá de irregularidades administrativas. Unha "conxura" e "maquinación" dun tribunal para amañar unhas oposicións ou o despedimento dunha traballadora cun "abuso de dereito raiano na prevaricación", segundo as expresións empregadas polos xuíces, son algúns dos exemplos nese eido."Evidente mostra dun nepotismo que, lonxe de perder arraigo, parece reforzarse", viu o TSXG na Xunta ao crar unha praza para a cuñada dunha alto cargoO pasado outubro o TSXG chegou a apreciar na Consellería de Educación unha "evidente mostra dun nepotismo que, lonxe de perder arraigo na administración pública, parece reforzarse". Así o sentenciou ao anular unha praza que a consellería creara "ad hoc" para beneficiar a unha cuñada da secretaria xeral de Igualdade da Xunta, Susana López Abella. En varias decisións administrativas os tribunais atoparon desviación de poderNese e noutros moitos casos de discriminación ou favoritismo con funcionarios os tribunais veñen sentenciando que existiu desviación de poder. O mesmo que considerou o TSXG que existiu con outras decisións administrativas do Goberno galego adoptadas en reunións presididas polo propio Feijóo como a de intentar legalizar milleiros de vivendas ilegais en Barreiros con obras sufragadas con cartos autonómicos porque non as acometeran os promotores privados. Tamén desviación de poder atopou un tribunal aínda máis alto, o Supremo, na decisión de paralizar en 2009 autorizacións de parques eólicos outorgados polo bipartito.Un xuíz considerou "un fracaso estrepitoso do sistema" que o Sergas puxese en risco a vida dunha muller por un aborto terapéutico que derivou a Madrid e polo que Feijóo acabou pedindo "desculpas"E igual que no eido laboral a Xunta recibiu sentenzas que van máis alá de constatar irregularidades administrativas, tamén no eido social e sanitario o Goberno galego foi condenado na última década por actuacións que para os xuíces superan o que se podería considerar un erro médico. Iso podería ser o que houbo nun primeiro momento no caso dunha paciente cuxa vida o Sergas puxo en perigo e mandou a Madrid para un aborto terapéutico no que perdeu o útero. "Lentitude, falta de reflexos, ignorancia, inoperancia, ineficacia temeraria e falta de sensibilidade" son algunhas das palabras que empregou o xuíz na condena, pero deixando claro que o reproche ía máis alá dos facultativos que atenderon á muller e sinalando que "o Sergas desenténdese da situación da recorrente e derívaa a Madrid, para que resolvan alí a embarazosa situación, para que se zafen alí do problema". "Representa un fracaso estrepitoso do sistema", concluía o xuíz nun caso no que o propio Feijóo acabou pedindo "desculpas" en público.Se nese caso a Xunta foi condenada por non actuar, tamén hai sentenzas contra ela por excederse nas súas actuacións. É o caso dunha condena ao Goberno galego por rebaixar a dependencia dun home que pedira revisala á alza. O TSXG criticou que ante a petición do dependente a Xunta actuase "en manifesto prexuízo" del e lle rebaixase o grao de dependencia en lugar de limitarse a negarlle a revisión. O home acabou falecendo antes de que o tribunal lle dese a razón fronte á Xunta.Noutros casos, sentenzas xudiciais que non condenan á Xunta de xeito expreso si constatan diversas eivas no funcionamento do Goberno galegoAdemais destas e outras moitas condenas, numerosas sentenzas emitidas nos últimos anos constatan, malia non condenar á Xunta de xeito expreso, diversas irregularidades cometidas polo Goberno galego. Foi o caso do arquivo da imputación por prevaricación que pendeu sobre o director xeral de Ordenación Forestal, Tomás Fernández-Couto, polo xeito en que encargou a dedo a unha empresa o servizo de helicópteros contra incendios sen ningún tipo de contrato polo medio, unha máis das diversas irregularidades detectadas neses servizos polo Consello de Contas, o ente independente de fiscalización da Xunta. O xuíz ratificou que o procedemento fora ilegal pero non viu delito de prevaricación, que require unha intencionalidade, porque non apreciou "capricho" na actuación do alto cargo.Do mesmo xeito, numerosas sentenzas veñen evidenciando a incapacidade da Xunta de prestar unha atención adecuada ás máis de 3.000 persoas adultas que tutela a través da Fundación Pública Galega para a Tutela de Persoas Adultas (Funga), con só 23 traballadores. Tutelados que exercen a mendicidade e mesmo un que cometeu un asasinato, desvío de responsabilidades propias a outras administracións ou entidades sociais, ou relacións laborais conflitivas no seu seo son algunhas das eivas do funcionamento da Funga que veñen poñendo en evidencia os tribunais nos últimos anos. En moitos deses casos, reflicten as sentenzas, a Xunta nin se persoou nos procedementos xudiciais.


Summary: Francisco Caamaño Isorna é profesor titular de Medicina Preventiva e Saúde Pública da USC. Falamos con el sobre o estado no que se atopa a propagación do coronavirus en Galicia, as medidas adoptadas polas autoridade e sobre o que a cidadanía pode facer para colaborar no freo á extensión da enfermidade.

"En principio, todo nos fai pensar que isto se vai xeneralizar, aínda que é posible que en Galicia aínda tarde máis que en lugares como Madrid ou Barcelona"En Galicia hai xa máis de 40 persoas infectadas polo coronavirus e no conxunto do Estado o número de casos conformados sumar os dous mil, mantendo un crecemento que continuará nos vindeiros días. Ademais da atención sanitaria emprestada polo sistema público de saúde, as autoridades levan tempo emitindo recomendacións para control da enfermidade que pasan por limitar o contacto físico, extremar a hixiene e evitar as aglomeracións de xente, unhas recomendacións que se concretaron en medidas e prohibicións este martes.Francisco Caamaño Isorna é profesor titular de Medicina Preventiva e Saúde Pública da USC e director do Departamento de Psiquiatría, Radioloxía, Saúde Pública, Enfermaría e Medicina. Falamos con el sobre o estado no que se atopa a propagación do coronavirus en Galicia, as medidas adoptadas polo Goberno español e galego e sobre o que a cidadanía pode facer para colaborar no freo á extensión da enfermidade."É clave que sexamos todos moi corresponsables para manter unha certa distancia social. Hai determinados actos que todos podemos facer e que van axudar a limitar a expansión da enfermidade"Que valoración se pode facer da situación actual en Galicia? O número de casos é reducido pero aumenta cada día de forma importante. Que podemos esperar para as vindeiras semanas?En Galicia os datos que temos ata agora dinnos que non existe transmisión comunitaria. Temos varios casos que chegaron de fóra e que algúns infectaron a outras persoas, pero non existen focos descontrolados. Isto é o que sabemos ata agora. Como evolucionará? En principio, todo nos fai pensar que isto se vai xeneralizar, aínda que é posible que en Galicia aínda tarde máis que en lugares como Madrid ou Barcelona, simplemente polo menor movemento de persoas. Pero o número de casos, tamén aquí, vai ser moi superior ao actual."Entendo que as medidas son razoables. Non axuda que o resto da poboación entremos nun debate público a facer máis consideracións sobre o tema"Estamos aínda en fase de contención. É posible frear a propagación da enfermidade poñendo en práctica as medidas suxeridas pola administración?É clave que neste momento todo o mundo se conciencie e que sexamos todos moi corresponsables para manter unha certa distancia social. Hai determinados actos que todos podemos facer e que van axudar a limitar a expansión da enfermidade. Por exemplo, debemos evitar dar a man, optando por un tipo de saúdo, digamos, á xaponesa; debemos evitar tocarnos a cara; debemos lavar as mans continuamente, e facelo de forma concienciuda (hai infografías publicadas que explican como facelo correctamente); debemos evitar as aglomeracións de persoas. Creo que é importante facer fincapé na responsabilidade individual ligada ao tempo libre. No horario laboral moitas veces podemos ter pouco control e dependemos do que decida a empresa sobre o teletraballo e demais, pero no tempo de ocio podemos facer eleccións. Procuremos saír menos, evitar os lugares públicos, estar máis en casa, se non é necesario non viaxemos... O coronavirus vai chegar, pero todo isto vai contribuír a atrasar a súa chegada."O coronavirus vai afectar a moitísima xente, a millóns de persoas en todo o mundo. Os datos tamén nos din que finalmente a mortalidade non superará un valor que quizais non chegue ao 1%"As medidas de prevención e control adoptadas ata o momento en España e en Galicia son as axeitadas? Deberían ser máis drásticas? Deberían ter chegado antes?Entendo que as medidas adoptadas son razoables. Non teño a menor dúbida de que as decisións están sendo adoptadas baseándose nos criterios ditados por persoas expertas, epidemiólogos ou virólogos. Por iso creo que non axuda que o resto da poboación entremos nun debate público a facer máis consideracións sobre o tema. Os matices que consideremos que poida haber debemos en todo caso trasladalos nos foros adecuados e non abrir un debate público. Non é responsable facer ruído, o responsable é comunicarlle á poboación o que sabemos e trasladarlle o que a xente pode facer para minimizar o risco e beneficiar o ben común.Sería aconsellable o peche dos centros de ensino en Galicia?Pode que nalgún momento se decidan pechar o centros de ensino ou non. É unha medida que tería os seus pros e os seus contras, sobre todo no caso dos colexios, porque se mandamos os nenos para casa ao final acabarán estando cos avós, e isto pode ser perigoso. Pero esta decisión tomarase en función da situación que exista nese momento, e deberemos aceptala e entender por que se fai."O que pretendemos é que ese incremento de casos, esa curva, sexa o menos pronunciada posible. Todo o que sexa gañar tempo permitirá que o noso sistema sanitario non faga crac"Nos últimos días estase incidindo na necesidade de incidir nas medidas de control e prevención para frear no posible a chegada da enfermidade e, sobre todo, evitar que as infeccións se produzan de golpe, o que podería provocar unha saturación do sistema sanitario. Esa é a gran batalla nestes momentos?Claro, o que pretendemos é que ese incremento de casos, esa curva, sexa o menos pronunciada posible. Todo o que sexa gañar tempo permitirá que o noso sistema sanitario non faga crac. Temos que ser conscientes de que o coronavirus vai afectar a moitísima xente, a millóns de persoas en todo o mundo. Os datos tamén nos din que finalmente a mortalidade non superará un valor que quizais non chegue ao 1%. "A unha persoa de 30 anos se cadra non lle preocupa demasiado infectarse porque a enfermidade non vai ter efectos graves para ela, pero se despois chega a casa da súa avoa e a contaxia, esa muller si pode estar en risco"Polo de agora case todos os países están amosando unhas porcentaxe semellantes de mortes pola enfermidade, un 5% de ingresados en UCI e un 80% de persoas que non presentan síntomas ou que presentan síntomas moi leves. Que consecuencias ten isto?Estes datos teñen unha dobre lectura. Por unha banda, unha moi positiva: o coronavirus é pouco mortal e só obriga á hospitalización nuns poucos casos. Pero tamén unha máis problemática: vai haber moitísimas persoas que estean transmitindo a enfermidade e que non se enteren de nada, porque nin saberán que están infectados. Isto non ocorría do SARS ou co MERS, os coronavirus previos, porque unha porcentaxe altísima presentaba síntomas evidentes. Aínda non coñecemos exactamente o índice de letalidade porque ata agora as cifras que se manexan parten das persoas que foron tratadas, pero como digo pode haber moitas que xa padeceron o coronavirus e non foron conscientes. Polo tanto. ao final a porcentaxe de mortes será menor, un pouco por debaixo do 1% probablemente. Con todo, o 1% de varios millóns é un número importante, sobre todo en determinados colectivos, como persoas inmunodeprimidas ou persoas maiores, nas que a letalidade é moi superior. Hai que extremar as precaucións coas persoas de maior idade?Si, por isto debemos ser todos moi responsables. A unha persoa de 30 ou 40 anos se cadra non lle preocupa demasiado infectarse porque a enfermidade non vai ter efectos graves para ela, pero se despois chega a casa da súa avoa e a contaxia, esa muller si pode estar en risco."A priori, a moitas variedades deste tipo de virus non lles senta ben a radiación solar e a suba das temperaturas. Pero non sabemos exactamente que vai pasar e polo tanto non o podemos asegurar"O final do inverno vai axudar a frear o coronavirus?Esta cuestión é moi importante, pero de momento non temos datos suficiente para afirmar algo con rotundidade, nun sentido ou outro. A priori, a moitas variedades deste tipo de virus non lles senta ben a radiación solar e a suba das temperaturas e estase traballando en parte con esta hipótese. Pero non sabemos exactamente que vai pasar e polo tanto non o podemos asegurar.Nunha sociedade avanzada coma a nosa estamos afeitos a vivir cun nivel de certeza e seguridade moi elevado. Pero non sempre hai certezas e de momento só sabemos como debemos actuar esta semana e a que vén e a outra máis. Teremos que asumir que imos vivir cunha determinada incerteza durante un tempo. Hai moitos lugares do mundo nos que se ven obrigados a vivir así sempre."Nos últimos anos houbo recortes e seguramente eses recortes incidirán, pero debemos estar tranquilos. Temos un dos dez mellores sistemas sanitarios do mundo"Está o noso sistema sanitario preparado para enfrontar un número moi elevado de casos ao mesmo tempo, sobre todo dos máis graves, os que necesiten ingreso en UCI?Non podo responder a iso coa autoridade que o poden facer outras persoas, non teño datos directos sobre os recursos dispoñibles. En todo caso, temos que entender que esta é unha situación excepcional e é razoable pensar que o sistema pode atopar problemas para adaptarse e que vai haber dificultades. Os sistemas non están dimensionados para a aparición dunha pandemia non prevista.Nos últimos anos houbo recortes e seguramente eses recortes incidirán, pero debemos estar tranquilos. Somos un país rico e temos un dos dez mellores sistemas sanitarios do mundo. Haberá que cambiar recursos dun sitio a outro ou adiar certos procedementos non urxentes, pero se nós non podemos enfrontar a enfermidade, daquela ningún país do mundo poderá. Nin os Estados Unidos, que non ten sistema nacional de saúde, nin África, que ten unha situación moito peor."Que podemos aprender do que pasou en Italia? Pois que hai que tomar medidas, que non debemos ser dubitativos"Que podemos aprender de como evolucionou a enfermidade en China e Italia, que rexistraron os primeiros casos moito antes ca nós?China é un país moi distinto ao noso, cun sistema cultural e político moi diferente. Quédanos moi lonxe e as medidas que alí se adoptan e o grao de cumprimento da poboación non son trasladables a Europa. Italia si é un país próximo. Que podemos aprender do que pasou en Italia? Pois que hai que tomar medidas, que non debemos ser dubitativos. Non teño dúbidas de que as nosas autoridades están aprendendo leccións do que sucede en Italia.


Summary: O cineasta Oliver Laxe chegou a Cannes acompañado dos dous protagonistas de O que arde, o seu último filme. Benedicta Sánchez e Amador Arias son actores non profesionais e encarnan esta historia rodada no monte galego e en galego. A terza feira, 21 de maio, estreouse na sección Un Certain Regard e colleitou unha ovación de varios minutos das máis de mil asistentes.

Na presentación do filme na sala Debussy, Laxe salientou que se trataba da primeira obra en lingua galega proxectada nas 62 edicións do Festival de Cannes. E dedicoulla a toda a xente que, como a súa propia familia, tivo que emigrar. El mesmo naceu en París en 1982. Ao seu carón, o director do certame Thierry Fremaux sinalaba que se trataba dun "filme español pero feito lonxe de Madrid". O que arde rexistrouse nos Ancares. Elexía e homenaxe ao mundo rural, relata en 85 minutos a historia de Amador Coro e a súa nai. Coro acaba de saír de prisión despois de ser condenado por provocar un incendio. As relacións humanas e o paseniño ritmo cotián da montaña, a cultura campesiña que se esvae e os desaxustes producidos polas mudanzas, valéronlle á peza de Laxe unha prolongada e emocionante ovación das 1.068 persoas presentes. O que arde compite en Un Certain Regard, unha das principais seccións dun dos principais festivais de cinema do mundo, na que se verán ademais filmes de Albert Serra, Lorenzo Mattotti, Monia Chokri ou Bruno Dumont. O xurado fórmano as actrices Nadine Labaki (presidenta) e Marina Foïs, a produtora Nurhan Sekerci-Porst e os cineastas Lisandro Alonso e Lukas Dhont. Con guión do propio Oliver Laxe e mais de Santiago Fillol, O que arde é unha coprodución galega, francesa e de Luxemburgo e conta co apoio público de Agdic, TVG e Deputación de Lugo. Chegará ás salas comerciais contra final de ano e distribuiráa no Estado español a cooperativa compostelá Numax. Laxe xa obtivo en Cannes o premio Fipresci da Quincena dos Realizadores co seu debut en longametraxe, Todos vós sodes capitáns (2010). Con Mimosas (2016) fíxose co Gran Premio da Semana da Crítica. Nota: arriba, na parte esquerda da imaxe, Oliver Laxe, Benedicta Sánchez e Amador Arias posan para os fotógrafos no Festival de Cannes. abaixo, diríxense ao público asistente á estrea de O que arde na sala Debussy. Fotos: Numax Distribución.


Summary: A Asociación Galega de Medicina Familiar e Comunitaria reclama melloras de xestión e de financiamento na Atención Primaria e nos Centros de Saúde, lembrando que "debe ser o eixo da xestión da saúde da poboación" e que a prevención pode evitar as situacións puntuais de colapso que se producen no inverno por mor da gripe.

A Asociación Galega de Medicina Familiar e Comunitaria (AGAMFeC) difundiu este venres un comunicado que analiza as causas da situacións de colapso que se están a repetir nos servizos de Urxencias de varios hospitais galegos. A entidade reclama melloras de xestión e de financiamento na Atención Primaria e nos Centros de Saúde, subliñando que "o colapso sanitario de xaneiro arránxase en xuño, non en xaneiro". "As estratexias de abordaxe dos problemas epidemiolóxicos, como vemos anualmente grazas ao virus da gripe, non pasan pola Atención Hospitalaria que se colapsa por esta época. Tratar así aos cidadáns non é digno. Mal tratar aos profesionais da saúde tampouco", subliña, lembrando que a Atención Primaria "debe ser o eixo da xestión da saúde da poboación" e que a prevención pode evitar as situacións puntuais de colapso que se producen no inverno por mor da gripe. A asociación critica, sobre todo, a xestión dos recursos humanos realizada pola Consellaría de Sanidade: "falta de reposición de profesionais que se xubilan, temporalidade nas contratacións, non cobertura dos días de descanso..." A asociación critica, sobre todo, a xestión dos recursos humanos realizada pola Consellaría de Sanidade: "falta de reposición de profesionais que se xubilan, temporalidade nas contratacións, non cobertura dos días de descanso, crecente asignación de novas responsabilidades a Atención Primaria sen o consecuente incremento da súa capacidade resolutiva nin a dimensión das axendas de traballo, implantación vertical de cambios organizativos sen contar coas achegas no seu deseño e planificación dos profesionais aos que se dirixen...". "Faltan 365 días para o próximo colapso hospitalario pola gripe. A crítica fácil, a indiferenza cara aos profesionais dos centros de saúde non serviu para mellorar a atención á gripe deste ano" AGAMFeC conclúe que "é urxente cambiar a xestión de recursos humanos para que Atención Primaria poida facer o que se sabe facer: responder as necesidades de saúde da poboación, tanto nos problemas agudos, como nas enfermidades crónicas; con máis énfase no seguimento das persoas que máis o necesitan (pola súa idade, fraxilidade, riscos)". "Faltan 365 días para o próximo colapso hospitalario pola gripe. A crítica fácil, a indiferenza cara aos profesionais dos centros de saúde non serviu para mellorar a atención á gripe deste ano", remata. Hai dúas semanas os presidentes da Asociación Galega de Medicina Familiar e Comunitaria (AGAMFeC), a Sociedade Galega de Médicos Xerais e de Familia (SEMG – Galicia) e a Asociación Galega de Enfermaría Familiar e Comunitaria (AGEFEC), asinaron unha carta dirixida ao presidente da Xunta de Galicia e ao conselleiro de Sanidade, na que solicitaban a retirada do anteproxecto de modificación da Lei de Saúde de Galicia do ano 2008, xa que consideraban que "resulta claramente prexudicial para o desenvolvemento da Atención Primaria". "O financiamento da Atención Primaria de Galicia situarase no 13%, lonxe das recomendacións que o sitúan no 25% do gasto sanitario para que o sistema poida ser sostible" "O financiamento da Atención Primaria de Galicia situarase no 13%, lonxe das recomendacións que o sitúan no 25% do gasto sanitario para que o sistema poida ser sostible. Se centramos a meirande parte do investimento en curación e tratamento, e menos en prevención e promoción da saúde, característicos da Atención Primaria, o futuro que nos espera é desolador", alertaban, e demandaban "melloras estruturais e de financiamento" da Atención Primaria galega. Críticas polo "colapso" Mentres, sindicatos, asociacións profesionais e de usuarios/as, continúan a criticar as deficiencias nos servizos sanitarios galegos e o "colapso" nas Urxencias de varios hospitais. É o caso de Compostela. Este venres CIG-Saúde levou a cabo unha acción no Hospital Clínico de Santiago. "Atópase unha vez máis, nunha situación de cronicidade pola saturación dos doentes, camas e familiares nos corredores, coa consecuente sobrecarga de traballo para as e os profesionais. Unha imaxe habitual ano tras ano", denunciou o sindicato. Na maioría dos centros de Atención Primaria "non se cobren os permisos do persoal (vacacións, baixas laborais...), o que obriga a forzar citas a maiores nas axendas do persoal reducíndose a calidade asistencial e o tempo dedicado" CIG-Saúde sinala que coa chegada do inverno, das enfermidades desta época e coas necesidades das e dos doentes crónicos, se repite a saturación. Asegura que non hai unha alternativa á hospitalización convencional e que tampouco se poden abrir máis camas no Hospital Gil Casares ao non existir máis médicos internistas. E, igualmente, critica que na maioría dos centros de Atención Primaria "non se cobren os permisos do persoal (vacacións, baixas laborais...), o que obriga a forzar citas a maiores nas axendas do persoal reducíndose a calidade asistencial e o tempo dedicado". O sindicato vén lembrando nos últimos anos que a Atención Primaria, "porta de entrada ao sistema sanitario", non ten persoal suficiente para atendela. "O colapso en Urxencias é consecuencia das carencias en Atención Primaria", salientaba hai dous invernos María Xosé Abuín, secretaria nacional de CIG-Saúde, en conversa con Praza.


Summary: A división interna do Partido Popular da Galiza ten paralizado o funcionamento da Xunta e o relevo de Feixoo. Mentres gaña forza a opción dun congreso para elixir o novo presidente do partido e do Executivo galego, os dirixentes populares dan por feito que o novo gabinete será resultado dun pacto entre as diferentes familias da formación.

Os varóns impuxéronlle un congreso a Feixoo para elixir o seu relevo á fronte da Xunta da Galiza. A folla de ruta para a sucesión trazada polo círculo máis próximo ao presidente galego pasaba pola elección do seu recambio nunha Xunta Directiva do PP, sen consultar as bases do partido e tendo só en conta a opinión dos principais dirixentes. Nesta liña manifestouse até o domingo o mandatario galego, quen nunha entrevista nese día acabou por abrirse á opción do congreso. As razóns do cambio de posición de Feixoo atópanse na presión exercida desde as direccións provinciais do partido na Coruña e Ourense. Tanto é así, que os presidentes da formación nestas dúas circunscricións, Diego Calvo e José Manuel Baltar, defenderon publicamente a fórmula congresual. Nunha dirección semellante, expresáronse unha parte dos populares lugueses, cuxa presidenta, a deputada Elena Candia, nunca agochou o seu interese por facer parte do Consello da Xunta. A volta dos baróns O proceder actual de Feixoo e a nova correlación de forzas no interior da formación retrotrae o Partido Popular galego aos tempos do fraguismo. Outra vez, a dereita no país funciona como unha federación de partidos provinciais, sendo os responsábeis no ámbito galego resultado do acordo entre os diversos baróns. Neste contexto, o futuro presidente do PP galego e da Xunta gozará dun poder moi limitado e condicionado desde os aparatos territoriais. De feito, a maioría das fontes populares consultadas por Nós Diario entenden que Alfonso Rueda será un presidente con escaso peso político. A este respecto, sinalan que a maioría da militancia non o ve como un candidato gañador e capaz de reter a Xunta da Galiza. Ao tempo, indican que o seu nivel de coñecemento social é moi reducido, non chegando a 50%. Porén, a principal pexa é que a súa capacidade vai estar moi limitada polos distintos equilibrios internos. Baltar, Calvo, Candia e Rueda Os dirixentes do PP asumen que o vindeiro gabinete da Xunta será un Goberno de coalición entre as distintas familias populares da Galiza. Neste sentido, tal e como adiantou Nós Diario a semana pasada, asúmese a presenza no mesmo de Diego Calvo, Elena Candia e a cota de José Manuel Baltar. Malia que o barón ourensán estaría disposto a abandonar a Deputación, cansado da política local e temeroso de saír derrotado en 2023, esta opción non está fechada. As eleccións locais de 2023 serán a primeira proba de lume para os novos liderados do PP. Mentres dirixentes populares da Coruña, Lugo e Ourense sinalan a Nós Diario que uns malos resultados poderían provocar a caída de Rueda, desde Pontevedra retrucan que "as sondaxes actuais indican que na Coruña e Ourense tampouco van ter moito que celebrar".


Summary: A reseña sobre o actual presidente da Xunta e candidato do PPdeG á unha segunda reelección pón o ramo á serie de perfís dos e das principais cabezas de lista cara ao 25-S.

Se hai un trazo de Alberto Núñez Feijóo (1961) que sinalan tanto seguidores como detractoras é o seu colosal pragmatismo. O mesmo que fixo deste votante do PSOE un dos máis sólidos baróns do Partido Popular, e o nome que máis soa nas quinielas para substituír a Mariano Rajoy á fronte do PP español o día que caia en desgraza. O pragmatismo –din– foi o que afastou da carreira xudicial coa que soñaba o mozo Feijóo, licenciado en Dereito na USC. En troca, para axudar economicamente na casa, nun fogar pouco ou nada acomodado, optou por reorientar os seus estudos a opositar unha praza de funcionario na administración autonómica. Apadriñado de Romay Beccaría A súa entrada na administración galega, como interino no Corpo Superior de Administración Xeral, foi chave para abrirlle unha inesperada carreira política. O pragmático Feijóo, malia ter nacido na aldea dos Peares no rural ourensá e mesmo ter sido votante socialista, deixouse cooptar sen resistencia polo líder do sector urbano e máis españolista do PPdeG –o chamado sector do "birrete"–, José Manuel Romay Beccaría. O actual presidente do Consello de Estado converterase desde ese momento no seu mentor político, e no sólido nexo que unirá o seu destino ao de Mariano Rajoy. Foi cooptado polo sector do "birrete" liderado por Romay Beccaría, a faixa máis reaccionaria e españolista no seo do PPdeG. A súa carreira no ámbito político-institucional enceta en 1991 como secretario xeral técnico da consellaría de Agricultura, Gandería e Montes. En pouco tempo será promovido á política estatal, designado como secretario xeral de asistencia sanitaria no ministerio de Sanidade que dirixía o propio Romay. Foi presidente do Insalud e director de Correos e Telégrafos. Aliás, fixo parte do consello de administración de numerosas empresas públicas. É en Madrid onde gaña a fama de bo xestor con gran perfil técnico. Home de Rajoy En 2003 retorna a Galiza, asumindo a dirección da poderosa consellaría de Política Territorial, Obras Públicas e Vivenda. Un ano despois Manuel Fraga designarao vicepresidente primeiro, o que suporá na práctica nomealo o seu sucesor. Após a derrota electoral de 2005 que dará lugar ao goberno bipartito, e tras a saída de Fraga, Feijóo disputará o liderado do PPdeG, do que será elixido presidente en 2006. En 2009 logrará o retorno do seu partido á Xunta ao colleitar unha maioría absoluta pola mínima. Feijóo colocou a presidencia da Xunta ao ditado da axenda española do seu partido Esa vitoria será chave para asegurar o liderado estatal de Rajoy, fortemente cuestionado nesa altura polas sucesivas derrotas nas eleccións xerais de 2004 e 2008.A lealdade para con o seu xefe de filas estatal foi un trazo determinante nos últimos anos, nos que colocou a presidencia da Xunta ao ditado da axenda española do seu partido, executando de maneira disciplinada todas as instrucións recebidas desde Madrid. A campaña electoral rumo ao 25-S, volve visar o seu patolóxico pragmatismo case parello ao cinismo. Malia terse demostrado como un home de partido, non dubidou en ocultar a súa marca durante a campaña para se presentar coma un freelance. O paradoxo é inda maior, ao ver que o deseño e a narrativa da súa campaña para unha segunda reelección sitúa ao propio Feijóo dentro do mapa de Galiza e baixo un lema netamente galego. O mesmo Feijóo que oito anos atrás se presentara como un técnocrata urbanita e modernizador, azoute do nacionalismo a quen acusou de promover "mandilóns identitarios" –polo facto do logotipo das Galescolas incluír unha bandeira galega–, patrimonializando agora para si propio os símbolos e a identidade de Galiza como país. Iso é pragmatismo nivel Feijóo.


Summary: Arturo Pérez Reverte, xornalista español e membro da Real Academia Española, vén de engrosar a súa listaxe de chíos polémicos en Twitter contra Catalunya e o dereito a decidir. Nesta ocasión, lamenta a "incapacidade" do Goberno de "mediocres ineptos" para modificar as liñas editoriais dos xornais de referencia a nivel mundial.

Coñecido polos seus chíos reaccionarios en Twitter, Arturo Pérez Reverte aféalle ao Goberno de Marino Rajoy a "incapacidade" para mudar as liñas editoriais da imprensa internacional de referencia a respeito de Catalunya. Faino despois de que os grandes medios internacionais se pronunciasen contra a estratexia represiva do Estado español. Nun chío que xa é viral, Pérez Reverte só cita Washington Post, The Time e Le Monde, aínda que son máis os medios críticos co papel opresivo do Goberno de Mariano Rajoy co soberanismo catalán. Di que cuestionan a democracia española, cuestión que semella non agradarlle. "Máis que o problema catalán, o que me aterra é a incompetencia deste Goberno de mediocres ineptos", afirma en alusión ao Executivo do PP. "A súa incapacidade para desmontar no estranxeiro a campaña de desprestixio contra o Estado español", agrega. Pérez Reverte tense pronunciado nas redes sociais contra o dereito a decidir de Catalunya, mais non só. Tamén ten realizado comentarios machistas, mesmo con insultos cara ás mulleres. O escritor, contrario á linguaxe non sexista, cualificou de "analfabetos" a quen denunciaron que "muller fácil" estivese recollido no dicionario da Real Academia Española co significado "Dito especialmente dunha muller: Que se presta sen problemas a manter relacións sexuais".


Summary: Galiza sumou este domingo unha nova medalla coa participación de Juan Antonio Saavedra e o bronce que conseguiu na modalidade de carabina tendido 50 metros.

A participación galega nestes Xogos Paralímpicos rematou este domingo cunha nova medalla pola participación de Juan Antonio Saavedra e o bronce que conseguiu na modalidade de carabina tendido 50 metros. O pontevedrés xa estivera a piques de conseguir metal na distancia de 10 metros e agora conseguiuno na proba que lle deu máis alegrías como a prata nos Xogos Paralímpicos de Londres. O galego recoñeceu que sentiu "presión" cando chegou a Toquio pero que o rozar a medalla na súa primeira medalla deulle "motivación" para conquistar este domingo o bronce Saavedra: "Non pillei medalla por dúas décimas o primeiro día e iso serviume de motivación". "En Río é que nin me metín en finais e tiña a pantasma roldando a cabeza, pero o primeiro día metinme na dos 10 metros, non pillei medalla por dúas décimas e iso serviume de motivación para hoxe", apuntou Saavedra tras a proba. O pontevedrés lembrou que este ciclo fora "moi complicado pola incerteza da pandemia", sobre todo para un deporte como o seu, "que é moi de cabeza e hai que estar centrado". Conta que "este último mes foi mesmo máis difícil, primeiro pola 'burbulla' de 15 días no Centro de Alto Rendemento (CAR) de Madrid e logo porque ao chegar a Tokio estivemos parados cinco días sen poder adestrar, encerrados na Vila". "A presión psicolóxica inflúe moito. Hoxe era un día moi complicado porque había moito vento e cambiaba moito, e, en xeral, houbo puntuacións baixas. A min tocoume no medio do campo de tiro e víñame o vento de todos lados", engadiu o galego. Saavedra, que ten discapacidade física nunha man, foi o deportista galego que máis rápido conseguiu clasificarse en todo o Estado español ao conseguir, en setembro de 2018, a medalla de ouro na Copa do Mundo celebrada en Chateauroux (Francia). Nieves, diploma en maratón O galego Gustavo Nieves obtivo diploma na proba de maratón nestes Xogos Paralímpicos de Toquio. Nieves puido ir de menos a máis para levar un diploma paralímpico. O deportista de Lugo perdeu contacto cedo co grupo destacado, mais soubo manterse para ir superando rivais a partir da metade do percorrido e finalizar oitavo cun crono de 2:32.08. "Estou contento, viñemos a loitar polas medallas, mais non puido ser e conseguir un diploma é unha alegría", aseguraba ao remate da proba.


Summary: Convoida unha vintena de organizacións políticas, sindicais e xuvenís a un encontro para analizar a posibilidade dunha mobilización unitaria no Día da Patria.

Causa Galiza vén de se dirixir a máis dunha vintena de organizacións políticas, sindicais e xuvenís para convidalos a manter unha xuntanza na que valorar a convocatoria dunha manifestación unitaria no Día da Patria Galega, unha mobilización que decorrería, indican, en chave "de ruptura democrática e independencia". O comité executivo de CG entende que Galiza padece unha situación de "emerxencia nacional e social" que non pode enfrontarse desde un cadro autonómico. De feito, Causa Galiza incide no fracaso do modelo autonómico para dar solución aos problemas do pobo galego, un fracaso ao que suma a "insustentabilidade das teses confederalistas e federalistas da esquerda espanhola". Por todo iso, afirman, a única opción para a soberanía nacional de Galiza é a independencia. A organización aclara que a proposta deste 25 de xullo unitario non afectaría a actos e iniciativas partidarias dese día. "O objetivo desta iniciativa (…) é normalizar e por à vista da sociedade galega neste Dia da Pátria a existência dum horizonte estratégico ruturista e independentista que é supra-partidário e é o único capaz de dar alternativa solvente à cronificaçom da Emergência Nacional e Social que suporta a Galiza". Ao encontro fforon convocados Agora Galiza, ANG, Anova, BNG, Cerna, CNM, Compromiso por Galicia, FPG, Galiza em Rede, MGS, PCPG, UPG, CIG, CUT, Fruga, SLG, Anega, Bátega, Briga, Erguer, Espiral, Galiza Nova, Isca!, UMG e Xeira


Summary: O servizo de Primaria conta en total con 318 especialistas en atención médica infantil

O envellecemento das facultativas e facultativos de Pediatría no Servizo Galego de Saúde (Sergas) aumenta. Segundo datos recollidos do cadro de persoal do Sergas, 228 pediatras en activo superan os 64 anos. Tres deles contan con 70 anos de idade, 65 son maiores de 65 anos e 160 teñen cumpridos os 65. A maiores, 25% dos facultativos deste servizo atópanse entre 60 e 63 anos de idade, debuxando en conxunto unha panorámica preocupante nesta especialidade . Unha situación que na Galiza non é nova A situación non é nova. A alta idade dos facultativos de Pediatría vén sendo denunciada de xeito permanente nos últimos anos por organización sindicais do ámbito da sanidade e polas propias entidades profesionais. Médicos advirten a Xunta: "A actividade asistencial é inasumíbel" A este respecto, a Asociación Española de Pediatría de Atención Primaria sinalou en 2020 que perto de 85% dos pediatras en activo tiñan máis de 50 anos, 40% deles máis de 55 anos e 35% superaban os 60 anos. Na mesma liña, a Administración galega recoñeceu a prórroga da xubilación a ducias de profesionais pola ausencia de persoal para cubrir as súas prazas. 318 pediatras en Primaria A cifra de pediatras non deixou de caer nos últimos anos na Galiza. Segundo a información fornecida polo Instituto Galego de Estatística (IGE), organismo dependente da Xunta, os centros de Atención Primaria da Galiza contaban en 2004 con 405 pediatras, sendo o seu número en 2021, último ano con datos, 318. Nos últimos 17 anos reduciuse o número de facultativos desta especialidade en 87 profesionais, o que representa unha caída de 22,5%. A este respecto, o voceiro de SOS Sanidade Pública, Manuel Martín, sinala a Nós Diario que "é moi complicado coñecer con precisión o número de pediatras adscritos ao Sergas debido á opacidade da Xunta á hora de ofrecer información", mais "estimamos perto de 310 profesionais en Atención Primaria e 150 en Atención Especializada", indica Martín, o que indica que a metade de pediatras do Sergas ten máis de 64 anos. Sen servizo As consecuencias déixanse notar na atención médica ás crianzas. Sen ir máis lonxe, 199 concellos galegos carecen de pediatra, 86 máis que en 2004, sinalando o Goberno galego, que non contan pediatras comarcas enteiras como Viana, Terra de Trives ou Caldelas. A este respecto, a Asociación Española de Pediatría en Atención Primaria (AEPap) significa que "na Galiza hai 7.674 nenos e nenas que non teñen asignado pediatra ou médico de referencia". Na mesma liña, apunta que no país 12% das prazas de pediatras están cubertas por médicos de familia, unha cifra que na área de Lugo chega a 20% e na da Coruña a 14%. Precisamente, a peor cobertura correspóndese cos espazos rurais e vilegos. A calidade asistencial A falla de profesionais repercute na calidade asistencial. Así, por exemplo na cidade de Lugo, cada pediatra atende 1.083 crianzas; en Vigo atende 1.127 e en Pontevedra 1.293, rexistrándose peores ratios nas áreas non urbanas. SOS Sanidade Pública mobilizarase durante "todo o verán" para "iniciar a recuperación" da Atención Primaria Sen ir máis lonxe, o distrito sanitario da Mariña só dispón de tres facultativos en Atención Primaria para atender aos menores de 15 concellos. As cifras non son mellores no distrito sanitario de Cee, con dous especialistas para a totalidade das localidades da Costa da Morte. As razóns de fondo As causas desta situación non son de carácter conxuntural. A pediatra do hospital da Barbanza Marián Rodríguez Blanco, en declaracións a Nós Diario, culpa do acontecido "á falla de planificación. Nós temos un sistema de formación fechado, o sistema MIR, e nun momento pénsase que fan falla menos pediatras porque diminúe o número de crianzas. Porén as necesidades de atención son hoxe máis elevadas porque naquela altura só cubrían pacientes até os sete anos e ademais as enfermidades crónicas son máis frecuentes entres os nenos porque antes moitos non sobrevivían". Planificación Manuel Martín responsabiliza desta situación "á ausencia dunha planificación por parte do Goberno galego en función das necesidades de futuro". Neste sentido, considera "a taxa de reposición imposta polo Goberno do Estado como un lousa pero a Xunta non pode utilizala como escusa para evadir as súas obrigas porque cando Mariano Raxoi estaba no Goberno non fixo nada por derrogala". Asemade, sinala convencido a este xornal que "o problema non se resolve só con aumentar o número de prazas nas Ofertas Públicas de Emprego, hai que contar coas prazas de formación para residentes".


Summary: O pesimismo paira sobre o complexo pesqueiro galego cando remata o tempo para un acordo entre o Reino Unido e a Unión Europea (UE) sobre o Brexit. Mesmo nun escenario de acordo negociado, os representantes do sector temen que a frota galega sexa moeda de cambio no novo marco de relacións entre os británicos e os Estados europeos. Nesta liña, defenden unha posición de firmeza das autoridades comunitarias fronte a Londres e demandan que o Goberno español non tolere o sacrifico da pesca, recorrendo, se fai falla, ao dereito de veto sobre o acordo.

A frota galega prepárase para o peor. A este respecto, a Alianza Pesqueira da Unión Europea, onde se integra a Galiza, denuncia que a Comisión Europea "está a punto de sacrificar e traizoar" o complexo pesqueiro comunitario nas negociacións co Reino Unido. O presidente da Federación Nacional de Confrarías de Pescadores e patrón maior da Confraría de Burela, un dos portos máis expostos ás augas británicas, Basilio Otero, agarda que a UE cumpra cos compromisos adquiridos co sector, xa que do contrario "podería significar a morte para gran parte desta industria, que tanto ten contribuído ás comunidades costeiras de novos Estados da UE". "A nosa industria, e non é unha metáfora, está ao borde do abismo e malia as repetidas propostas feitas estamos a punto de ser vendidos, tal e como amosa a última oferta feita pola Comisión Europea aos británicos, sobre todo tendo en conta que estas negociacións están destinadas a renovarse dentro de só seis ou sete anos", sinalan desde Cepesca, a entidade patronal que agrupa as principais asociacións de armadores da Galiza, quen afirma que "o único que queríamos evitar era chegar a unha situación de saída do Reino Unido sen ningún acordo asinado, pero a proposta que están realizando agora é igual de negativa, ou peor, para os intereses dos mariñeiros europeos". A Mariña, co 50% da frota afectada O xefe de frota de Porto de Celeiro, Jesús Lourido, lembra en declaracións a Nós Diario que "na reunión de decembro ficaron por fixar o 65% dos stocks partillados entre a Unión Europa e o Reino Unido. Segundo se ten filtrado nos últimos días, a Comisión Europea ofreceu ao Reino Unido o 25% do total dos stocks compartidos, o que representa un de cada catro peixes, e isto pon en risco toda a frota da Mariña. Non estamos falando exclusivamente dos arrastreiros ou das embarcacións da pescada senón que afecta outras especies como o xurelo ou a xarda, que tamén están sometidos ao réxime dos stocks partillados. A maiores, están os 30 barcos de capital galego pero que navegan con bandeira francesa. De ir adiante a proposta actual da Comisión Europea sería unha auténtica desfeita para A Mariña, que concentra 50% da frota de Gran Sol do Estado". A Xunta advirte tamén dos riscos para a Galiza dun acordo co Reino Unido nos termos propostos pola Comisión Europea. Neste sentido, o presidente da Xunta da Galiza, Alberto Núñez Feixoo, dirixiuse na última hora do domingo ao ministro de Agricultura, Pesca e Alimentación, Luis Planas, e á ministra de Exteriores, Arancha González Laya, trasladando a súa "preocupación" ante a "deriva" das negociacións entre a Comisión Europea e o Reino Unido. O presidente galego defende que "se siga coa liña marcada inicialmente" nas negociacións, de modo que a pesca "non sexa usada como moeda de cambio" para chegar a un acordo. A exposición do sector pesqueiro galego ao Reino Unido é moi importante. 1.400 mariñeiros e 96 barcos, dos cales 30 navegan con bandeira británica ou francesa malia seren de capital galego, traballan no caladoiro de Gran Sol, situado ao oeste das illas Británicas. Segundo un estudo elaborado para a Consellaría de Pesca polos profesores da Universidade de Santiago de Compostela (USC) María do Carme García Negro e Gonzalo Rodríguez Rodríguez, tomando como referencia 2016, o Gran Sol supuxo 140 millóns en salarios, 23 millóns en cotizacións da seguridade social e unha cantidade de impostos recadados por produto de máis de 9 millóns. García Negro e Rodríguez Rodríguez destacan que "para unha economía das dimensións da galega e tratándose de 96, 66 na Galiza, empresas cun tirón de demanda e actividade mantida en 44 sectores, é unha cantidade de relevancia estrutural". A saída de Gran Sol significaría unhas perdas anuais de 533 millóns de euros. A maiores débese sumar a frota galega das Malvinas, formada por máis de 20 embarcacións, cunha tripulación de arredor de 400 persoas, dedicadas fundamentalmente á pesca das luras, que xa están a notar a suba do prezo das licenzas de pesca e as dificultades derivadas de reformar a súa estrutura mercantil. Se queres seguir coa lectura non tes máis que ir ao teu quiosque polo Nós Diario de hoxe ou mercalo a través da nosa tenda online. Non lle des máis voltas e elixe unha das modalidades de subscrición que temos para ti!


Summary: Este sábado Área Central acolle a primeira xuntanza de inventores e inventoras de Galicia, unha festa do movemento maker que busca poñer en valor os e as creadoras galegas

Es un argalleiro ou unha argalleira? Gústache fedellar en canto aparello atopas? Montalo, desmontalo, e volvelo construír? En Compostela estase organizando un evento que che pode interesar. Este sábado 17 Área Central acolle a primeira xuntanza de inventores e inventoras de Galicia, unha festa do movemento maker que busca poñer en valor os e as creadoras galegas. A Compostela Mini Maker Faire ocupará durante todo o día as catro rúas principais deste centro comercial, con 70 expositores chegados de toda Galicia e doutras comunidades autónomas, que darán vida a unha programación composta de makers, talleres e mesas redondas. Haberá unha intensa programación de exhibidores e proxectos e produtos relacionados coa tecnoloxía robótica, impresión 3D, cortadoras láser, etc así como o máis innovador en artesanía, gastronomía e máis. Os makers son os argalleiros e argalleiras de toda a vida, é dicir: persoas inquedas que gostan de utilizar o seu talento pensando en solucións a problemas cotiás e que disfrutan compartindo aquilo que saben facer, online ou en persoa, o que permite unha innovación moito máis áxil. Isto está a dar lugar ao que coñecemos hoxe en día como o Movemento Maker. Este movemento baséase na cultura do Do It Yourself ou Faino ti mesmo e a aplicación dos principios do software libre á fabricación. As ferramentas de fabricación dixital democratizáronse grazas ao desenvolvemento de espazos creativos compartidos (FabLabs, HackerSpaces, MakerSpaces e espazos de Coworking) e ao intercambio de coñecementos e información que se xera nestas comunidades de profesionais. Arduino, Impresoras 3D, Open Structures, Open Source Ecology son só algunhas das ferramentas que usan. O movemento maker caracterízase polo tanto por compartir coñecemento e polo seu talante colaborativo. Na feira compostelá haberá de mañá e de tarde talleres en aberto para toda a familia, e un terceiro espazo onde ao longo do día se sucederán mesas redondas sobre tecnoloxía, innovación educativa, espazos colaborativos, gastronomía e makers coa presenza de referentes en cada un dos sectores. Haberá ademáis unha zona específica na que artistas urbanos realizarán intervencións sobre obras de artistas e artesáns de renome o que constituirá un espectáculo ao vivo. Detrás desta iniciativa están Enrique Saavedra e Marcos Saavedra, Matilde Rodríguez e Chus Prol, impulsores respectivamente do Design Thinking, do movemento DoItYourself, e de economía colaborativa.Tamén se conta coa colaboración de moderadores para as mesas de debate: Marcus Fernández, Javier Mosquera, Chus Prol, Iñaki Quenerapú e Paula Cabaleiro. A primeira edición dunha feira deste tipo, The original Maker Faire, foi realizada en San Mateo, California en 2015. O pasado ano chegou á súa novena edición, reunindo uns 1.100 participantes e máis de 130.000 asistentes. Ao redor de 120 comunidades locais organizan de forma independente as súas propias Mini Maker Faires en todo o mundo, un movemento ao que este ano se suma Compostela. Web do evento


Summary: O líder de Abrente advirte "un clima diferente" dentro do Bloque e coida que o PP "pode perder" a Xunta se o voto non se "divide" nas vindeiras eleccións galegas

"No BNG hai un clima diferente". Apenas dúas semanas despois de botar a andar Abrente-Esquerda Democrática Galega, o novo colectivo interno do Bloque, comeza a estruturarse e a presentarse por diversas comarcas do país cunha mensaxe fundamental: na organización frontista segue a haber lugar para a "pluralidade" e pode ter un carácter "unitario", se ben "non depende só de nós". Quen realiza estas reflexións é o líder da nova corrente, o deputado Carlos Aymerich, que este xoves amosaba en Santiago os trazos básicos da súa opción de "seguir defendendo aquilo polo que levamos traballando moitos naos" e facelo "dentro do BNG", en contraste coas persoas que decidiron marchar, entre eles unha parte significativa de Máis Galiza, a noutrora corrente encabezada polo propio Aymerich, actualmente constituída en partido e integrada na plataforma Compromiso por Galicia. "O PP sabe que vai baixar en votos e está tentando que en torno ao 10% quede sen representación no Parlamento" Dende o "máximo respecto" ao que suceda fóra o parlamentario explica que os militantes nacionalistas que forman abrente "viron que o país está por diante" e que o "fundamental é construír unha alternativa ao PP". Ao seu xuízo, os proxectos que agromaron á marxe do Bloque non rematan de "callar" e mesmo "xente que nun primeiro momento", nun "impulso" tras a Asemblea Nacional de Amio, "marchou fóra" agora "está a coller o camiño de volta", entre outros motivos porque "dividir o voto beneficia ao PP", mantén. Nun contexto no que, ao seu xuízo, cada vez cunde máis na sociedade a idea de que "Feijóo é un presidente pésimo e o seu goberno, unha auténtica calamidade", a cidadanía "está farta de que se lle estea a falar de se estamos cómodos nun sitio ou noutro". "A xente quere que lle digan que propostas temos para resolver esta situación" e ese sentimento, asegura, é posible "convertelo nunha corrente de apoio positivo ao BNG". "Se somos capaces de facelo, o cambio é posíbel", subliña. "O PP sabe que vai baixar en votos e o que está tentando que en torno a un 10% dos votos" quede "sen representación" no Parlamento, para así "manter a maioría". "Iso é o que se está a xogar" e "depende de que nós fagamos as cousas ben", pero tamén "de como actúen os demais actores", ilustra. Así as cousas, Aymerich sinala que dende Abrente se traballará para que o BNG "presente unha alternativa coherente", demostrando que "é unha opción política con futuro e percorrido" na que segue habendo a posibilidade de "entender" o seu proxecto dende ópticas "distintas". Cómpre ademais "facelo con eficacia e incidencia social", di, porque "calquera política transformadora que non teña unha práctica social por tras, non serve para moito". "Ten que haber debate político e ideolóxico, porque somos diversos", pero "sempre guiado pola unidade", conclúe. Neste sentido, o deputado amósase convencido de que o Bloque "está avanzando" tanto "nas súas propostas" como "na forma de presentalas". Nese ámbito enmarca, por exemplo, a convención nacional celebrada pola formación o pasado maio, un acto que coida que espallou un influxo "moi positivo", "a nivel nacional e nas comarcas".


Summary: O candidato de Alternativa Galega insiste nunha "rebelión cívica que xa está en marcha", mentres Yolanda Díaz apela aos votantes descontentos do PSdeG e incide nos malos datos económicos dun Feijóo "mentireiro e insolvente".

Xosé Manuel Beiras insistiu este luns en Cambre que "a rebelión cívica xa está en marcha" e que esta revolta cidadá "só falta proxectala á política estrita". Para o candidato de Alternativa Galega de Esquerda (AGE) á presidencia da Xunta, o "PP xa está derrotado políticamente", polo que "só falta derrotalo electoralmente" nas urnas. "É unha forza política reaccionaria, lindante co fascismo, cando o que pretede é reconverter o sistema nun franquismo sen Franco", asegurou, tras lembrar que a dereita "non é capaz nin tan sequera de dar resposta as necesidades dos seus", polo que "está fracasado". "O PP pretende reconverter o sistema nun franquismo sen Franco", advertiu Beiras Ante máis de 200 persoas, o voceiro nacional de AGE contrapuxo a "política de fast food dos grandes partidos á da "cociña caseira que se fai amodo, á da que estamos na sociedade abaixo e á esquerda". Segundo Beiras, "a cidadanía perdeulle o respecto ao poder", polo que agora só quedan dúas alternativas: "derrubar estas institucións ou que a cidadanía ocupe estas institucións democraticamente". "Iso é o que pretende Alternativa Galega de Esquerda", engadiu. "O PP ten que facer a súa campaña en estado de sitio, ben gardadiño, en lugares pechados e mallando nos cidadáns que protestan" Ante un auditorio entregado pero moi variado, Beiras chamou a perder "o medo" a un poder que o está a empregar para "aterrorizar o pobo", algo que xa non é capaz de facer, algo que demostraría o feito de que o PP "teña que facer a súa campaña en estado de sitio, ben gardadiños en lugares pechados e arrementendo e mallando nos os cidadáns que simplemente lles berran protestando contra o expolio que están a realizar en Galiza". "Se queremos atallar o exterminio que está a levar a cabo en Galiza o PP temos que unirnos e varrelos o vindeiro 21 de outubro", dixo Beiras, para quen AGE é "a chave da derrota do PP, a única alternativa de obter o apoio da cidadanía xa cansa e que xa non cría na política". Pola súa banda, a número dous da lista de AGE e coordinadora xeral de Esquerda Unida, Yolanda Díaz, insistiu, ao igual que Beiras, en louvar a coalición entre a súa formación e o resto que integran Alternativa e apelou aos desencantados dun PSdeG que tamén ve "derrotado". "Feijóo está encantado de que o seu opositor nos debates sexa Pachi Vázquez", dixo, para preguntarse despois "por que diaños non quere debater con Beiras ou con Yolanda?". Yolanda Díaz apelou aos descontentos do PSdeG e preguntouse se Pachi Vázquez é de verdade unha alternativa Así, e en referencia á quen lle pregunta sobre as posibilidades de pactos postelectorais, Yolanda Díaz di "tender a man aos que defenden os de abaixo", pero cuestionouse se os socialistas "van seguir pactando co PP" na súa política económica. "É esta a alternativa?", inquiriu ao público. "A alternativa está aquí nesta sala é chámase Alternativa Galega de Esquerda e entre todos lograremos botalos, con b", respondeuse. Ademais, cualificou de "mentireiro e insolvente" ao presidente da Xunta. "Non é verdade que Feijóo sexa o presidente da solvencia deste país porque os datos do Banco de España está sinalanado que Galicia é pola parte de arriba unha das comunidades máis endebedadas de España, xusto despois de Catalumya, Valencia ou Madrid. Un presidente que endebeda o seu país do xeito que o fixo Feijoo en tan só tres anos, non é solvente" explicou durante a súa intervención, tras aclarar que o Goberno do PP "destruíu 135.000 postos de traballo, o noso emprego e o sector industrial", ademais de "contraer máis débeda que ningún en toda a historia do país". "A débeda supera os 7.300 millóns segundo, o que unido á débeda privada sitúaa en máis de 14.000", engadiu. "Feijóo e Rajoy son o mesmo, os das políticas dos recortes, do expolio, da miseria e das mentiras" "Feijóo e Rajoy son o mesmo, os das políticas dos recortes, do expolio, da miseria, das mentiras. Dicíndolle non a Feijóo dicísmoslle non ás políticas de recorte do Partido Popular de Mariano Rajoy", insistiu tras amosar unha fotografía de Manuel Fraga, Núñez Feijóo e Mariano Rajoy xuntos. Algo antes, Mariluz Canal, número seis da lista de AGE, centrou a súa intervención no obxetivo común da coalición, que non é outro que "botar a dereita de San Caetano" porque a esquerda ten que estar unida para entre todos "parar o PP e sacalo da Xunta de Galiza". Así, presumiu tamén dunha coalición "natural". "Eu vou de número seis, pero imos a por todas; eu quero entrar no Parlamento", concluíu.


Summary: Os tres sindicatos que manteñen as reivindicacións maioritarias dos traballadores e traballadoras da Xustiza chaman á Xunta a retomar as negociacións. "Queremos unha negociación real que permita rematar de maneira definitiva co conflito", afirmaron en comparecencia de prensa os representantes de CIG, CUT-Alternativa pola Xustiza e STAJ.

A pasada sexta feira, a maioría do funcionarado -52,8%- votou en contra do pacto acadado polo Goberno galego con catro das sete centrais sindicais que apoiaron, durante 80 días, a greve indefinida. Nesta segunda feira, as asembleas de traballadores mandataron a CIG, CUT e STAJ a convocar a Xunta á mesa de negociación. Fixérono para a cuarta feira, 2 de maio, ás dez da mañá. "Instamos á Xunta a que o mércores acuda á reunión e agardamos que as demais centrais tamén se sumen", expuxo Óscar Freixedo, membro do comité de folga pola CIG. Os tres sindicatos chaman a USO, UGT, CSIF e CCOO "a se sumar á loita polos dereitos dos traballadores e traballadoras da xustiza, retomar a unidade sindical e defender a última oferta presentada en conxunto polo comité de folga". "Ao persoal non lle valeu o caramelo do preoacordo da Xunta", esténdese Freixedo, "manter esa farsa e querer deslexitimar o resultado da votación demostra unha vez máis o talante da Xunta". Despois de que os funcionarios e funcionarias da Xustiza botasen abaixo o acordo entre Xunta e catro sindicatos, varios altos cargos -o vicepresidente Alfonso Rueda incluído- acusaron aos sindicatos folguistas de "intimidar os traballadores" o día da votación. "Non existe ningunha acta nin ningún atestado levantado sobre eses extremos. O que houbo foron reproches por parte do persoal dirixidos aos catro sindicatos polo que se consideran traizoados e traizoadas", engade o sindicalista da CIG, "pola contra coaacionar é convocar unhas votacións sen explicarlle ao persoal que vai votar". As organizacións sindicais que pactaron co Goberno de Feixóo "non convocaron asembleas previas para informar dos temos do mesmo". Impugnación O propio Alfonso Rueda insinuou que os resultados da sexta feira deberían ser impugnados. Ao que Freixedo contrapón o "sen sentido" que suporía. As votacións foron convocadas polos catro sindicatos que pactaron coa Xunta, e elas mesmas fixeron as papeletas, o regulamento, permitiron votar a quen figuraba no censo e levantaron acta do resultado. "Contra quen van recorrer cando non houbo máis parte ca unha nesa votaciçón", dixo o sindicalista da CIG.


Summary: Representantes da Plataforma entregaron 11.183 apoios para que se modifique o trazado da liña de alta tensión pola zona para protexer a Fraga de Casas Vellas.

Un total de 11.183 sinaturas foron entregadas por representantes da Plataforma Salvemos Catasós ao Valedor do Pobo, milleiros de rúbricas que demandan a modificación do trazado da liña de alta tensión Irixo-Lalín para evitar o estrago que percorrido previsto na actualidade causaría a lugares como a Fraga de Casas Vellas. O actual trazado suporía, segundo denuncian desde a plataforma e organizacións e colectivos que a apoian, unha ameaza da destrución de parte do conxunto forestal próximo ao Monumento Natural das Fragas de Catasós estimándose que arredor de 2.000 pés serán talados nunha operación que fraccionará fragas e soutos.


Summary: "En nome da maioría das mulleres galegas digo que ese cartaz ten que rectificarse", dixo Feijóo, que acusou Ana Pontón e o BNG de "instrumentalizar o corpo da muller". Para a nacionalista, os "argumentos delirantes" do presidente só pretenden ocultar a incompetencia do seu goberno en canto a igualdade. Feijóo, aliás, ignorou as preguntas feitas por Luis Villares.

Ás portas da greve xeral de mulleres do 8M a sesión de control ao presidente centrouse na situación da muller no noso país e nas políticas da Xunta ao respecto. Houbo desde a oposición fervenzas de datos e estatísticas para evidenciar que a desigualdade de xénero persiste e tamén propostas sobre a mesa, como unha Lei Galega pola Igualdade salarial ou a creación dunha Valedoría de Igualdade. Desde BNG, PSdeG e En Marea coincidiron en querer situar o presidente nun punto onde tivese que dar conta do feito nestes anos pola igualdade ao tempo que se posicionar respecto ás demandas do 8M. Feijóo, perante esa tesitura, xogou a enlamar o campo. O ataque ao cartaz do BNG polo 8M ("O máis grande de Galiza está até a cona de..." ) e ignorar as cuestións formuladas por Luis Villares foron a súa tinta de lura para evitar responder ao preguntado. A primeira en probar este medicina feijoniana – nada estraño por parte do presidente nas sesión de control, por outra parte- foi Ana Pontón. A nacionalista pediulle que explicase o que fixo estes anos PP pola igualdade e realizou unha serie de propostas para avanzar neste eido, como que a administración pública non contratase con empresas condenadas por discriminación á muller. A resposta de Núñez Feijóo foi recorrer ao cartaz do BNG polo 8M. "Lamento como home a instrumentalización do corpo de muller", dixo o presidente, engadindo un dardo: "Penso nisto igual que García Negro", en referencia ao artigo da ensaísta e ex parlamentar do BNG. E aínda, nunha réplica posterior a outro grupo, volve referirse ao cartaz. "En nome da maioría das mulleres galegas digo que o cartaz do BNG é impropio e ten que ten [o Bloque] que rectificar". A estratexia para con Luis Villares foi a de ignoralo na súa resposta (ao preguntar PSdeG e En marea por igualdade o presidente da Cámara agregou as peguntas polo que Feijóo podía responder aos dous conxuntamente) e despois atacalo. O portavoz de En Marea criticouno duramente o presidente pola escasa execución dos orzamentos para políticas de igualdade da Xunta. Tamén atacou o presidente porque na entrevista con Jordi Évole "a única referencia feita ao seu pobo fose "dicir que todos os galegos somos contrabandistas". Feijóo na primeira quenda optou por non responder a Villares mais si o fixo na segunda, ao final do debate. Aí botou man dunhas antigas declaracións de Pablo Iglesias sobre, por exemplo, o xeito de vestir dunha xornalista para negar a En Marea autoridade para acusar o PP de machista. E mesmo tirou de certa ironía para sinalar que os de En Marea estaban "rabiosos" porque en La Sexta o entrevistasen a el. "Esa cadea é so para vostedes?" Con Fernández Leiceaga o ton e actitude de Núñez Feijóo variou. Convidouno ao debate e a chegar a acordos para avanzar en políticas de Igualdade. O portavoz do PSdeG instouno a "non mirar para outro lado" pois após 8 anos de goberno ficar moito por avanzar en igualdade.


Summary: A Consellaría de Sanidade informa de que os brotes detectados no Barbanza e na Mariña permanecen sen cambios, mentres na onda de probas nas residencias máis de 3.000 persoas deron negativo.

As máis de 3.000 probas realizadas durante o segundo cribado en residencias de maiores iniciado a pasada segunda feira, 22 de xuño, deron resultado negativo na COVID-19, segundo informou a Consellaría de Sanidade este domingo. Nos centros leváronse a cabo 3.110 probas, 2.107 a residentes e as 1.003 restantes ao persoal. O departamento informou que o remate dos tests está previsto "en dúas ou tres semanas". Polo momento, permanecen activos tres residentes e un profesional no xeriatrico Santa Teresa de Jornet na Coruña, o único con casos positivos na Galiza. Na Galiza, o número de casos activos de coronavirus aumentou a 310, dous máis que na última xornada da que se teñen datos, mentres que as persoas curadas tamén aumentaron, nun total de cinco, situándose nas 10.611. Nas unidades de hospitalización permanecen catro persoas ingresadas, ningunha delas en Unidades de Coidados Intensivos (UCI), mentres que as restantes se atopan en seguimento domiciliario. En canto as áreas sanitarias, corresponden á de Vigo 132 casos activos, un máis que o sábado; 72 á de Coruña e Cee, con tres casos activos menos; 25 a de Compostela e o Barbanza, cun menos; 22 á de Ourense, Verín e Valdeorras; 39 a de Lugo, Monforte e a Mariña, con cinco máis; once á de Ferrol e nove á de Pontevedra, cun caso máis. Segundo informa a Consellaría de Sanidade, non se detectaron cambios nos dous brotes localizados nas comarcas do Barbanza e da Mariña. O primeiro mantense con nove positivos e o segundo con 22, logo dos casos detectados onte con máis de 200 probas PCR realizadas na área.


Summary: Ás doce do mediodía, máis de medio milleiro de persoas reuníronse fronte a Delegación do Goberno en Lugo para esixir unha "solución" ao problema da industria de aluminio na Galiza.

'Alcoa sálvase loitando' foi a consigna máis repetida este sábado na concentración fronte á subdelegación do Goberno en Lugo para reivindicar a continuidade da planta de Alcoa en San Cibrao. Ás doce do mediodía, máis de medio milleiro de persoas reuníanse fronte á institución para esixir unha "solución" ao problema da industria de aluminio. 'Enerxía solución' ou 'se isto non se arranxa, guerra, guerra', foron outras dos lemas coreados na concentración, na que políticos de distinto signo mostraron o seu apoio ao comité de empresa, aos traballadores e a moitos centos de persoas procedentes dos concellos da Mariña. José Antonio Zan, explicou que "a marcha máis forte" está prevista para realizarse "tamén en Lugo" e ante o Congreso dos Deputados. "Hai que ir paso a paso. Esta semana vai ser moi importante", engadiu. Para o luns está marcada unha reunión de especial importancia co presidente da Xunta, Alberto Núñez Feijóo. Para o mércores trasladaranse até o Congreso dos Deputados, onde reclamarán a "todos os grupos que escoiten á Mariña, a Lugo e o que podería supor perder o 30 por cento do PIB da provincia" se se acaba "cunha fábrica como Alcoa". Prezos competentes Zan tamén lembrou que "esta semana empeza a poxa de interrumpibilidad", sobre a que esperan que "haxa unha rectificación por parte do Goberno e se poñan medios para enmendar os 35 millóns de euros que lle acaban de meter de sobrecusto á planta de San Cibrao e ás electrointensivas de toda España". O sindicalista de Comisións Obreiras (CCOO) confirmou que hoxe se entregaría á subdelegada do Goberno en Lugo, Isabel Rodríguez, un documento "esixindo a apertura urxente da mesa por Alcoa que prometeu a ministra" de Industria, Reyes Maroto, "o día que foi a San Cibrao". "Este documento é algo importante, pero non deberiamos estar entregándoo porque a ministra prometeu que en quince días teriamos aberta a mesa e levamos dous meses de espera" destacou. "Necesitamos esa mesa e necesitamos que se nos aclare a canto queren deixar o megavatio, non estamos a pedir que nolo poñan máis barato que en Alemaña ou Francia, estamos a pedir que nolo poñan equiparable para poder competir". O prezo actual de "30 euros o megavatio de potencia" non permite esta competencia, asegurou. Situación crítica Na concentración, os traballadores estiveron acompañados por moitos alcaldes da Mariña, como o de Cervo (concello sobre o que se asenta a factoría), Alfonso Villares. El chamou a atención sobre a "situación, cada vez máis critica". "Pasa o tempo e levamos ano e medio sen solucionar o problema de Alcoa e cada semana todo é máis perigoso", engadiu. Yolanda Díaz acudía como representante de Unidas Podemos, xunto ao secretario xeral de Podemos Galicia, Antón Gómez-Reino. A ferrolá puntualizaba "o tempo" que levan traballando en defensa da produción de aluminio primario no país. "Este é o único centro de España que produce aluminio primario, por tanto existe moitísima preocupación e insistimos en que o Goberno ten que actuar con man dura fronte Alcoa dunha vez por todas". Ademais, Díaz criticou que a empresa se "desleixe completamente do país". No entanto, reclama un estatuto electrointensivo que permita "ter prezos na industria que sexan competitivos". "É imposible producir aluminio primario cos prezos que ten España", advertiu. Postos de traballo en xogo A portavoz nacional do BNG, Ana Pontón, apuntou á posibilidade dunha folga xeral en Galicia ante os escenarios de crises da industria galega, con Alcoa ou Endesa en risco. De todos os xeitos, matizaba que é "unha decisión que corresponde aos sindicatos" e en todo caso hai que prestar atención aos "miles de postos de traballo en xogo nas industrias electrointensivas pero tamén no sector enerxético". Por todo, non se pode permanecer "cos brazos cruzados", sinalou Pontón. Esixe que a Xunta e o Goberno central estean "á altura das circunstancias", pero "até agora o que temos é un presidente da Xunta incapaz de pór unha solución que só busca botar balóns fóra" e un Goberno estatal que parece "ignorar cal é a situación tan complicada da industria galega", sentenciaba. Pola súa banda, o portavoz de En Marea, Luís Villares, reclamou "pór encima da mesa" que as negociacións para a formación dun novo Goberno tamén contemplen "un estatuto para as electrointensivas". Dos socialistas acudiron á concentración a alcaldesa de Lugo, Lara Méndez, e o presidente da deputación, José Tomé, así como outros rexedores da provincia. Méndez pechaba a quenda de intervencións e mostrou o seu apoio á "continuidade de Alcoa". "Moitas grazas a todos, benvidos a Lugo e Alcoa non se pecha", concluíu finalmente a alcaldesa.


Summary: A plataforma cifra en máis de 500 os veciños e veciñas que nesta fin de semana tramitaron os recursos contra o proxecto que, denuncian, agocha baixo o pretexto de 'restauración' o depósito de millóns de metros cúbicos de residuos.

Máis de 500 veciños e veciñas do concello de Teo, na comarca de Santiago, formalizaron nesta semana as súas alegacións contra o proxecto de 'restauración' da canteira de Casalonga por parte da empresa Toysal. Esta fin de semana a plataforma Casalonga Limpa de Residuos estivo no local social da Igrexa de Calo polas mañás para atender dúbidas e recoller alegacións da veciñanza que así llo solicitara. O 20 deste mes remata o prazo para presentar as. "A veciñanza xa sabe que esta empresa o único que quere é botar 10 millóns de metros cúbicos de residuos no monte para despois poñer terra enriba e dicir que xa está restaurada", denuncian desde a plataforma. Este colectivo mostra a súa satisfación pola resposta veciñal. Lembra que as alegacións tamén se poden presentar on line e que na súa web hai os formularios precisos para facelo. As alegacións máis comúns son sobre a contaminación da auga das minas e dos pozos das casas, os cheiros, as plagas de insectos e roedores, o aumento de tráfico pesado cargado de residuos, a preocupación polos meniños da unitaria de Casalonga (a 900m da zona cero) e do colexio de Calo (a menos de 2km).


Summary: Os premios Cidade de Pontevedra, promovidos polo concello da localidade, veñen de recoñecer o labor da Escola de Xadrez e mais do psiquiatra e activista en defensa da sanidade pública Víctor Pedreira. Os galardóns entregaranse o vindeiro 20 de xaneiro, día de San Sebastián, patrón da cidade, nun pleno extraordinario de honra no Teatro Principal.

A Escola de Xadrez, fundada en 2001, procuura achegar o xogo á rapazada e promocionala entre persoas de todas as idades. Segundo Carme Fouces, concelleira de Cultura e presidenta do xurado, a asociación é salientábel por, cando menos, tres vertentes: a social, a escolar e a solidaria -apoia proxectos solidarios en campos de refuxiados de Siria e Xordania. No que atinxe ao psiquiatra Víctor Pedreira, Fouces puxo de relevo a súa "defensa inquebrantábel" da sanidade pública na plataforma SOS Sanidade Pública e en 40 anos de exercicio profesional. O xurado dos premios Cidade de Pontevedra estivo composto polos concelleiros do BNG Anxos Riveiro, Alberto Oubiña e Pilar Comesaña; do PP Aurora Cañizares e María José Rodríguez Teso; do PSdeG Pomba Castro; e mais por Carme Moreira por Marea Pontevedra. Polos veciños asistiu José Manuel Loureiro, presidente da Federación Castelao, e pola cultura José Luis Estévez Solla, secretario da asociación Cedofeita. Como representante dos medios de comunicación, o xornalista do web PontevedraViva Álex Espiño.


Summary: Presenta unha iniciativa parlamentaria na que reclama que Feijóo solicite ao Goberno central a ampliación dos prazos e protexer así "os grandes servizos públicos".

O portavoz do Grupo Socialista, Abel Losada, vén de presentar unha iniciativa parlamentaria na que reclama a ampliación dos prazos para acadar o obxectivo de déficit, o que concedería a Galicia 456 millóns de euros adicionais en 2013. Nesta proposición non de Lei, sinala que a Comisión Europea "acaba de flexibilizar os obxectivos de déficit para España, o que aínda non se ten trasladado aos requisitos que o goberno lle impón a Galicia". O PSdeG pide que se "flexibilice o obxectivo de déficit" para 2013 e se pase do 0,7% do PIB ao 1,5% Nun comunicado, Losada reclama que o Goberno "flexibilice o obxectivo de déficit" para que en 2013, en lugar do 0,7% do PIB, este fose do 1,5%. "Esta modificación supón sobre uns 456 millóns de euros adicionais, xa que cada décima adicional supón aproximadamente 57 millóns de euros", destaca. De non facerse, din os socialistas, "os grandes servizos públicos veranse fondamente afectados" Así, o PSdeG quere que a Xunta se dirixa ao Goberno de España para modificar os obxectivos sobre o déficit futuro "en base ás prórrogas concedidas pola Comisión Europea na senda de consolidación fiscal das finanzas públicas". Do contrario, advirte que "os grandes servizos públicos, fundamentalmente sanidade e educación, veranse fondamente afectados". Losada advirte que a estratexia do PP de centrarse en exclusiva na "loita sen cuartel contra o déficit" supón en realidade "unha ralentización da actividade económica, recesión, incremento do desemprego, caída da recadación fiscal e, polo tanto, ou mais déficit ou unha miseria cruel para unha boa parte da poboación". Ademais, Losada lémbralle a Feijóo que "xa organismos económicos internacionais como o FMI recoñecen que esta vía en exclusiva non leva a ningunha parte e só supón mais dificultades económicas para os grupos máis vulnerables da sociedade". "O PP alíase co sector cegado pola ideoloxía reaccionaria da loita contra o Estado en favor do mercado" Apunta ademais que "o camiño sen saída que supón esta vía de actuación vén sendo denunciado dende hai tempo polos partidos políticos de esquerda en Europa, ao tempo que a case totalidade do mundo académico, que a considera unha vía morta". Tamén acusa o PP de aliñarse co sector "cegado pola ideoloxía reaccionaria da loita contra o Estado en favor dun mercado que só busca o seu beneficio". Apunta que a estratexia de centrar a consolidación fiscal na loita intensa a curto prazo contra o déficit público "constitúe un erro de enorme importancia que, ademais de agochar decisións exclusivamente ideolóxicas, prexudica enormemente a a Galicia".


Summary: O partido integrado no BNG defende o seu crecemento nos últimos anos e aposta na independencia e o socialismo nun acto que tivo lugar en Pontevedra e que contou co apoio de Sortu, CUP e na que tamén participou o voceiro nacionalista Xavier Vence.

Coa aprobación das teses políticas e unha nova dirección rematou a II Asemblea Nacional do Movemento Galego ao Socialismo (MGS) organización que fai parte do BNG e que defendeu da man do seu líder Rafa Vilar que "está aquí para quedar". 'Construír e avanzar. Galiza independentes e futuro socialista' foi o lema da xornada, que tamén ratificou que Isca se confirma como formación xuvenil do propio MGS, que contou coa presenza de enviados de Izquierda Castellana, CUP e Sortu no acto de clausura. Tamén fixo parte do encerramento da xornada Xavier Vence, voceiro nacional do BNG, que destacou o traballo do MGS dentro do Bloque e denunciou a "radicalización do neoliberalismo".


Summary: Segundo a declaración dos mariñeiros que rescataron os tres sobreviventes do naufraxio, Rial recoñeceu que o seu tío mentía pero que non ofrecería unha versión diferente á súa.

Familiares dos 21 falecidos no naufraxio do pesqueiro galego Vila de Pitanxo solicitarán nos próximos días á Audiencia Nacional que investigue Eduardo Rial, un dos tres sobreviventes da traxedia e sobriño do patrón do barco, Juan Padín. Segundo confirmaron a Europa Press familiares das vítimas, na súa solicitude tratarán de que o xuíz Ismael Moreno cambie a consideración de Rial a investigado, xa que na actualidade acudiu a declarar na pasada segunda feira a Madrid en calidade de testemuña. Todo iso a raíz do atestado da Garda Civil sobre o caso, no que se inclúen as declaracións dos mariñeiros do buque Praia Menduiña 2, o barco que rescatou os sobreviventes do Pitanxo. Nelas, algúns membros da tripulación aseguraron que Rial dixo que o seu tío mentía, pero que el daría a versión que o seu tío lle dixese. O patrón do 'Pitanxo' insiste na súa inocencia e en que Samuel Kwesi mente "Entendemos que a declaración de Eduardo Rial non foi veraz, senón que levou a estratexia do seu tío", lamentaron desde as familias, polo que solicitarán que pase a ser investigado e non testemuña dos feitos porque observan un comportamento que podería supor un suposto delito de encubrimento ou de falso testemuño, entre outros. Xa o pasado 30 de maio a Audiencia Nacional admitiu a trámite unha querela contra o patrón do barco e a armadora do mesmo, Pesquerías Nores Marín, por presuntos delitos de homicidio por imprudencia grave, contra os dereitos dos traballadores e encubrimento. Con todo, no seu día o xuíz excluíu Rial da querela porque xa fora citado a declarar como testemuña, "sen prexuízo do que resulte das dilixencias a practicar", sinalou o titular do Xulgado Central de Instrución número 2. A Audiencia Nacional retira o pasaporte do patrón do 'Vila de Pitanxo' Análise dun móbil Noutra orde de cousas, Ismael Moreno tamén autorizou á Garda Civil a analizar o contido do móbil dun dos falecidos no naufraxio do Vila de Pitanxo, que foi atopado xunto co seu cadáver. O obxectivo é acceder, analizar, envorcar e extraer datos coa fin de localizar documentos, arquivos electrónicos, programas informáticos, fotografías, vídeos, axendas, conversacións ou calquera outro tipo de elementos que poidan ter relación cos feitos e axudar na investigación.


Summary: O ministro do Interior, Grande Marlaska, di que se trata de "protexer a saúde" dos cidadáns. A decisión implica a volta dos controis fronteirizos entre Galiza e Portugal. Lisboa aplicou a mesma medida esta segunda feira.

O Estado español restablecerá a partir das 00:00 horas os controis terrestres fronteirizos e impedirá a entrada no seu territorio de todo aquel que non sexa cidadán español, residente no Estado, traballador transfronteirizo, ou ben aqueles que acrediten causas de forza maior. Anunciouno o ministro do Interior Grande Marlaska, que dixo que a medida fora consensuada co resto de estados da UE, e aclarou que non afecta ás mercancías, que poderán circular libremente. "É pola sanidade e saúde da cidadanía", xustificou Marlaska esta medida, apenas 24 horas despois de que o Goberno de que fai parte insistise nunha comparecencia pública que o coronavirus "non entende de territorios". "Hai que conter a expansión do coronavirus", insistiu, e pediu aos españois que "actúen con compromiso". A preguntas dos xornalistas, non desbotou que nos vindeiros días tamén se restablezan controis a nivel marítimo e aéreo, fechando o Estado español. Lisboa e Madrid A decisión de Madrid, unida á adoptada por Lisboa no mesmo sentido e que se aplica desde esta segunda feira, supón o retorno dos controis policiais e alfandegarios para transitar entre Galiza e norte de Portugal.


Summary: 57% dos fogares nos municipios de menos de 10.000 habitantes recoñecen que chegar a fin de mes suponlle "dificultade ou moita dificultade", unha porcentaxe que se reduce sensibelmente nos municipios de máis de 50.000 residentes, onde están nesa situación 48%, nove puntos menos.

No primeiro trimestre de 2017 máis da metade dos fogares de Galiza, un 51,8%, afirmaba que chegaban a fin de mes con dificultade (41,7%) ou moita dificultade (10,1%). Porcentaxe superior a aqueles que indicaban neste comezo de ano que o facían con facilidade ou moita facilidade (48,12%). Porén, esa realidade non é a mesma en todo o noso territorio e aprécianse nestes datos, da enquisa coxuntural do IIGE, diferenzas importantes segundo o tamaño do concello. Así, naqueles municipios de menos de 10.000 habitantes a porcentaxe de fogares con problemas para chegar a fin de mes é de case o 57%, mentres que os que acaban o mes con facilidade é o 43%. É unha realidade diferente da daqueles concellos con máis de 50.000 habitantes e onde os fogares con dificultades son o 48,5%. Nas localidades entre 20.000 e 50.000 residentes son o 47,8%. É clara a fenda a respecto dos concellos máis pequenos. Loxicamente, esa diferenza dáse tamén ao falarmos dos fogares que chegan sen dificultades a final de mes. Son o 51,5% nos municipios de máis de 50.000 habitantes e case o 53% naqueles que teñen entre 20.000 e 50.000. Nos concellos cuxo número de residentes está entre os 10.000 e os 20.000, volven ser maioritarios os fogares con problemas para acabar o mes: un 55,2% fronte a un 44,8% que afirman que non teñen esas dificultades. Fenda Xa temos tratado en Sermos Galiza as diferenzas existentes en Galiza a respecto de rendas. Non só desde a perspectiva do tamaño dos concellos mais tamén das comarcas. Galiza ten unha fenda interna. Así se recolle no mapa de ingresos medios mensuais por fogar de Galiza, que indica que só 5 das 20 áreas en que divide o noso territorio acadan ou superan esa media, outras 15 fican por baixo. Este indicador sitúa ese ingreso medio mensual por fogar nos 1.915 euros para Galiza. Só ás áreas que inclúen algunhas das principais cidades de Galiza e a súa contorna superan esa media. A saber: as áreas da Coruña, Santiago, Lugo, Pontevedra e Vigo. Móvense entre o máximo de 2.111 euros de media por fogar na área coruñesa (abrangue as comarcas da Coruña e Betanzos) e os 1.915 da de Pontevedra. Mais hai 20 áreas xeográficas que non acadan esa medias. Algunhas fican moi por baixo deses ingresos medios por fogar de Galiza, como son as de Ourense Sur (comarcas de Limia, Baixa Limia, Terra de Celanova, Verín e Viana). Aí eses ingresos son de 1.499 euros, un 30% inferiores aos da área da Coruña.